Κοινή θέση (ΕΚ) αριθ. 41/2000

που καθορίστηκε από το Συμβούλιο στις 28 Μαρτίου 2000

για την έκδοση της οδηγίας 2000/.../ΕΚ του Ευρωπαϊκού Κοινοβουλίου και του Συμβουλίου για την τροποποίηση της οδηγίας 91/440/ΕΟΚ του Συμβουλίου για την ανάπτυξη των κοινοτικών σιδηροδρόμων

(2000/C 288/01)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 71,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

τη γνώμη της Επιτροπής των Περιφερειών(3),

Αποφασίζοντας με τη διαδικασία του άρθρου 251 της συνθήκης(4),

Εκτιμώντας τα ακόλουθα:

(1) Η οδηγία 91/440/ΕΟΚ του Συμβουλίου, της 29ης Ιουλίου 1991, σχετικά με την ανάπτυξη των κοινοτικών σιδηροδρόμων(5), θα πρέπει να τροποποιηθεί ώστε να ληφθούν υπόψη η κτηθείσα κατά την εφαρμογή της πείρας καθώς και οι εξελίξεις του σιδηροδρομικού κλάδου από τη θέσπισή της και εφεξής, προκειμένου να εξασφαλιστεί η επίτευξη των στόχων της.

(2) Είναι ανάγκη να εξασφαλιστεί η δίκαιη και άνευ διακρίσεων πρόσβαση στην υποδομή μέσω του διαχωρισμού ορισμένων ουσιαστικών καθηκόντων ή/και της δημιουργίας ρυθμιστικού φορέα που θα εκπληρώνει ελεγκτικά και εκτελεστικά καθήκοντα, καθώς και μέσω του διαχωρισμού των λογαριασμών αποτελεσμάτων χρήσεως και των ισολογισμών.

(3) Είναι ανάγκη επίσης να εξασφαλιστεί η δίκαιη και άνευ διακρίσεων πρόσβαση στην υποδομή μέσω του διαχωρισμού των καθηκόντων που σχετίζονται με την ασφάλεια ή/και τη δημιουργία ρυθμιστικού φορέα που θα εκπληρώνει ελεγκτικά και εκτελεστικά καθήκοντα. Οπωσδήποτε, οι σιδηροδρομικές επιχειρήσεις μπορούν να συμμετέχουν, χωρίς διακρίσεις, στην επιβολή και την παρακολούθηση των προτύπων ασφάλειας.

(4) Η διεύρυνση των δικαιωμάτων πρόσβασης θα πρέπει, όπως και στους άλλους τρόπους μεταφοράς, να προχωρήσει σε συνδυασμό με την παράλληλη εφαρμογή των αναγκαίων συνοδευτικών μέτρων εναρμόνισης.

(5) Σύμφωνα με το στόχο της ολοκλήρωσης της εσωτερικής αγοράς, στον οποίο θα περιληφθεί η δυνατότητα για κάθε σιδηροδρομική επιχείρηση που έχει άδεια και πληροί τις προϋποθέσεις ασφαλείας να παρέχει υπηρεσίες, τα δικαιώματα πρόσβασης θα πρέπει να επεκτείνονται σε όλες τις σιδηροδρομικές επιχειρήσεις που έχουν άδεια για την εκτέλεση διεθνών μεταφορών εμπορευμάτων σε ένα συγκεκριμένο δίκτυο, το λεγόμενο διευρωπαϊκό δίκτυο σιδηροδρομικών εμπορευματικών μεταφορών, περιλαμβανόμενης και της πρόσβασης σε μεγάλα τερματικά και λιμάνια, και της παροχής υπηρεσιών εκεί.

(6) Το δικαίωμα πρόσβασης εξασφαλίζεται σε κάθε σιδηροδρομική επιχείρηση η οποία έχει άδεια, πληροί τις προϋποθέσεις ασφαλείας και ζητά να της δοθεί πρόσβαση, ανεξαρτήτως του τρόπου λειτουργίας της.

(7) Τα κράτη μέλη έχουν την ευχέρεια να χορηγούν πιο διευρυμένα δικαιώματα πρόσβασης σε σιδηροδρομικές επιχειρήσεις που πραγματοποιούν διεθνείς συνδυασμένες μεταφορές, σε διεθνείς ομίλους που εκτελούν διεθνείς υπηρεσίες και σε σιδηροδρομικές επιχειρήσεις που εκτελούν διεθνείς μεταφορές εμπορευμάτων στο πλαίσιο του διευρωπαϊκού δικτύου σιδηροδρομικών εμπορευματικών μεταφορών. Η χρήση των διευρυμένων αυτών δικαιωμάτων πρόσβασης μπορεί να περιορίζεται σε σιδηροδρομικές επιχειρήσεις που έχουν άδεια στα κράτη μέλη τα οποία χορηγούν δικαιώματα πρόσβασης παρεμφερούς φύσεως, υπό τον όρο ο περιορισμός αυτός να είναι συμβατός με τη συνθήκη.

(8) Για την προώθηση της αποτελεσματικής διαχείρισης των υποδομών προς το δημόσιο συμφέρον, οι διαχειριστές υποδομών θα πρέπει να αποκτήσουν ανεξάρτητο από το κράτος καθεστώς και ελευθερία διαχείρισης των εσωτερικών τους υποθέσεων, ενώ τα κράτη μέλη θα πρέπει να λάβουν τα απαραίτητα μέτρα για την ανάπτυξη και την ασφαλή χρησιμοποίηση των σιδηροδρομικών υποδομών.

(9) Για την επίτευξη αποτελεσματικής λειτουργίας των υπηρεσιών μεταφοράς επιβατών και φορτίου και για την επίτευξη διαφάνειας στα οικονομικά τους, περιλαμβανομένης και κάθε είδους κρατικής χρηματοδοτικής αντιστάθμισης ή βοήθειας, επιβάλλεται να διαχωριστεί η λογιστική των υπηρεσιών μεταφοράς επιβατών και των υπηρεσιών μεταφοράς φορτίου.

(10) Προκειμένου να παρακολουθείται καλύτερα η εξέλιξη του σιδηροδρομικού τομέα, θα πρέπει να δημιουργηθεί ένα ευρωπαϊκό σύστημα παρακολούθησης των σιδηροδρόμων.

(11) Η Επιτροπή θα πρέπει να υποβάλει έκθεση περί της εφαρμογής της παρούσας οδηγίας και να διατυπώσει τις ενδεδειγμένες προτάσεις.

(12) Τα αναγκαία μέτρα για την εφαρμογή της παρούσας οδηγίας θα πρέπει να θεσπιστούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(6).

(13) Απαιτούνται ειδικά μέτρα για να ληφθεί υπόψη η ειδική γεωπολιτική και γεωγραφική κατάσταση ορισμένων κρατών μελών, καθώς και μια ειδική οργάνωση του σιδηροδρομικού κλάδου σε διάφορα κράτη μέλη, με παράλληλη εξασφάλιση της ακεραιότητας της εσωτερικής αγοράς.

(14) Σύμφωνα με τις αρχές της επικουρικότητας και της αναλογικότητας, όπως ορίζονται στο άρθρο 5 της συνθήκης, οι στόχοι της παρούσας οδηγίας, ήτοι η ανάπτυξη των κοινοτικών σιδηροδρόμων, δεν μπορούν να επιτευχθούν επαρκώς από τα κράτη μέλη, λόγω της ανάγκης να εξασφαλιστούν δίκαιοι και άνευ διακρίσεων όροι πρόσβασης στην υποδομή καθώς και λόγω της καταφανούς διεθνικής διάστασης της λειτουργίας σημαντικών στοιχείων των σιδηροδρομικών δικτύων, και, ως εκ τούτου, οι ανωτέρω στόχοι μπορούν να επιτευχθούν καλύτερα, σε κοινοτικό επίπεδο, καθότι χρειάζεται συντονισμένη διεθνική δράση· η παρούσα οδηγία δεν υπερβαίνει τα αναγκαία όρια για την επίτευξη των εν λόγω στόχων.

(15) Η οδηγία 91/440/ΕΟΚ θα πρέπει να τροποποιηθεί αναλόγως,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 91/440/ΕΟΚ τροποποιείται ως εξής:

1. Ο τίτλος του τμήματος Ι αντικαθίσταται από το ακόλουθο κείμενο: "Πεδίο εφαρμογής και ορισμοί".

2. Το άρθρο 1 καταργείται.

3. Στο άρθρο 2, προστίθεται η ακόλουθη παράγραφος:

"3. Οι επιχειρήσεις, οι σιδηροδρομικές δραστηριότητες των οποίων περιορίζονται αποκλειστικά στην παροχή υπηρεσιών κλειστής διαδρομής για οδικά οχήματα μέσω της σήραγγας υπό τη Μάγχη, εξαιρούνται από το πεδίο εφαρμογής της παρούσας οδηγίας, εκτός του άρθρου 6 παράγραφος 1 και των άρθρων 10 και 10α."

4. Το άρθρο 3 τροποποιείται ως εξής:

α) η πρώτη και η δεύτερη περίπτωση αντικαθίστανται από το ακόλουθο κείμενο:

"- 'σιδηροδρομική επιχείρηση': κάθε δημόσια ή ιδιωτική επιχείρηση, η οποία έχει λάβει άδεια σύμφωνα με την εφαρμοστέα κοινοτική νομοθεσία, η κύρια δραστηριότητα της οποίας είναι η παροχή υπηρεσιών σιδηροδρομικής μεταφοράς εμπορευμάτων ή/και επιβατών, υπό την προϋπόθεση ότι η επιχείρηση αυτή εξασφαλίζει υποχρεωτικά και την έλξη. Ο ορισμός αυτός περιλαμβάνει επίσης και τις επιχειρήσεις που παρέχουν μόνον έλξη,

- 'διαχειριστής της υποδομής': κάθε φορέας ή επιχείρηση που είναι υπεύθυνος κυρίως για την εγκατάσταση και τη συντήρηση της σιδηροδρομικής υποδομής. Η έννοια αυτή μπορεί να περιλαμβάνει και τη διαχείριση των συστημάτων ελέγχου και ασφάλειας της υποδομής. Τα καθήκοντα του διαχειριστή της υποδομής ενός δικτύου ή ενός μέρους δικτύου μπορούν να ανατίθενται σε διαφορετικούς φορείς ή επιχειρήσεις,"·

β) μετά την τέταρτη περίπτωση, παρεμβάλλεται η ακόλουθη περίπτωση:

"- 'διεθνής υπηρεσία φορτίου': υπηρεσίες μεταφορών στις οποίες ο συρμός διασχίζει τουλάχιστον ένα σύνορο κράτους μέλους. Ο συρμός μπορεί να συνενώνεται ή/και να χωρίζεται σε επιμέρους τμήματα συρμών με ενδεχομένως διαφορετικές αφετηρίες και προορισμούς, αρκεί όλα τα βαγόνια να διασχίζουν τουλάχιστον ένα σύνορο."

5. Ο τίτλος του τμήματος ΙΙ αντικαθίσταται από το ακόλουθο κείμενο "Διαχειριστική ανεξαρτησία".

6. Το άρθρο 4 αντικαθίσταται από το ακόλουθο κείμενο:

"Άρθρο 4

1. Τα κράτη μέλη λαμβάνουν τα αναγκαία μέτρα προκειμένου να εξασφαλισθεί ότι, όσον αφορά τη διαχείριση, τη διοίκηση και τον εσωτερικό έλεγχο των διοικητικών, οικονομικών και λογιστικών θεμάτων, οι σιδηροδρομικές επιχειρήσεις έχουν ανεξάρτητο καθεστώς σύμφωνα με το οποίο θα τηρούν, ιδίως, στοιχεία ενεργητικού, προϋπολογισμούς και λογαριασμούς που είναι χωριστοί από εκείνους του κράτους.

2. Ο διαχειριστής της υποδομής, τηρώντας το πλαίσιο και τους συγκεκριμένους κανόνες χρέωσης τελών και κατανομής, τους καθιερωμένους από τα κράτη μέλη, έχει την ευθύνη της δικής του διαχείρισης, διοίκησης και εσωτερικού ελέγχου."

7. Το άρθρο 6 αντικαθίσταται από το ακόλουθο κείμενο:

"Άρθρο 6

1. Τα κράτη μέλη λαμβάνουν τα αναγκαία μέτρα για να εξασφαλίζουν ότι τηρούνται και δημοσιεύονται χωριστοί λογαριασμοί αποτελεσμάτων χρήσεως και χωριστοί ισολογισμοί, αφενός, για τις δραστηριότητες που αφορούν την παροχή υπηρεσιών μεταφορών από σιδηροδρομικές επιχειρήσεις και, αφετέρου, για τις δραστηριότητες που αφορούν τη διαχείριση της σιδηροδρομικής υποδομής. Κρατικές ενισχύσεις που χορηγούνται σε μια από τις δύο αυτές δραστηριότητες, δεν επιτρέπεται να μεταφέρονται στην άλλη.

Οι λογαριασμοί που αφορούν τις δύο δραστηριότητες τηρούνται κατά τρόπον ώστε να αντανακλάται η απαγόρευση αυτή.

2. Τα κράτη μέλη μπορούν, εξάλλου, να προβλέπουν ότι ο διαχωρισμός αυτός περιλαμβάνει χωριστά οργανικά τμήματα στα πλαίσια της ίδιας επιχείρησης ή ότι η διαχείριση της υποδομής εξασφαλίζεται από ξεχωριστό φορέα.

3. Τα κράτη μέλη λαμβάνουν τα αναγκαία μέτρα για να εξασφαλίζουν ότι τα απαριθμούμενα στο παράρτημα ΙΙ καθήκοντα, που είναι καθοριστικά για μία δίκαιη και χωρίς διακρίσεις πρόσβαση στην υποδομή, ανατίθενται σε φορείς ή επιχειρήσεις που δεν παρέχουν οι ίδιες καμία υπηρεσία σιδηροδρομικών μεταφορών. Ανεξάρτητα από τις οργανωτικές δομές, ο στόχος αυτός πρέπει να αποδειχθεί ότι επιτεύχθηκε.

Τα κράτη μέλη μπορούν πάντως να αναθέτουν σε σιδηροδρομικές επιχειρήσεις ή σε οποιοδήποτε άλλο φορέα, την είσπραξη των τελών και την ευθύνη της διαχείρισης της σιδηροδρομικής υποδομής, όπως επενδύσεις, συντήρηση και χρηματοδότηση.

4. Ένα κράτος μέλος που έχει καθιερώσει έναν ανεξάρτητο ρυθμιστικό φορέα στον τομέα των σιδηροδρόμων, ο οποίος ελέγχει και υλοποιεί την πρόσβαση στην υποδομή, με τρόπο ουδέτερο και αμερόληπτο, εξαιρείται από την εφαρμογή της παραγράφου 3.

5. Η εφαρμογή των παραγράφων 3 και 4 αποτελεί το αντικείμενο έκθεσης της Επιτροπής στο πλαίσιο του ευρωπαϊκού συστήματος παρακολούθησης των σιδηροδρόμων που αναφέρεται στο άρθρο 10β, που θα υποβληθεί μέχρι τις ...(7).

Εάν η έκθεση καταλήξει στο συμπέρασμα ότι η προβλεπόμενη στην παράγραφο 4, διευθέτηση, δεν εξασφαλίζει την ουδέτερη και άνευ διακρίσεων πρόσβαση στην υποδομή, η Επιτροπή λαμβάνει απόφαση για την εφαρμογή της παραγράφου 4, σύμφωνα με τη διαδικασία που προβλέπεται στο άρθρο 11α παράγραφος 3."

8. Το άρθρο 7 αντικαθίσταται από το ακόλουθο κείμενο:

"Άρθρο 7

1. Τα κράτη μέλη λαμβάνουν τα αναγκαία μέτρα για την ανάπτυξη της εθνικής τους σιδηροδρομικής υποδομής, λαμβάνοντας υπόψη, όπου απαιτείται, τις συνολικές ανάγκες της Κοινότητας.

2. Τα κράτη μέλη εξασφαλίζουν τον καθορισμό προδιαγραφών και κανόνων ασφαλείας, την ανάλογη πιστοποίηση του τροχαίου υλικού και των σιδηροδρομικών επιχειρήσεων και τη διερεύνηση των ατυχημάτων. Τα καθήκοντα αυτά επιτελούνται από φορείς ή επιχειρήσεις που δεν παρέχουν οι ίδιοι υπηρεσίες σιδηροδρομικών μεταφορών και είναι ανεξάρτητοι από φορείς ή επιχειρήσεις με το προαναφερόμενο αντικείμενο, κατά τρόπον ώστε να διασφαλίζεται η δίκαιη και χωρίς διακρίσεις πρόσβαση στην υποδομή.

Οι σιδηροδρομικές επιχειρήσεις εφαρμόζουν αυτές τις προδιαγραφές και κανόνες ασφαλείας. Τα κράτη μέλη, εκτός αν αναθέτουν την παρακολούθηση και την επιβολή σε ανεξάρτητους φορείς, μπορούν να απαιτούν ή να επιτρέπουν οι σιδηροδρομικές επιχειρήσεις να συμμετέχουν στη διασφάλιση της επιβολής και της παρακολούθησης των προδιαγραφών και των κανόνων ασφαλείας, κατά τρόπον που εγγυάται την ουδέτερη και χωρίς διακρίσεις εκτέλεση των καθηκόντων αυτών.

3. Τα κράτη μέλη μπορούν επιπλέον να χορηγούν στο διαχειριστή της υποδομής, στα πλαίσια των άρθρων 73, 87 και 88 της συνθήκης, χρηματοδότηση επαρκή σε σχέση με τα καθήκοντα, τις διαστάσεις και τις χρηματοπιστωτικές ανάγκες, ιδίως για την κάλυψη νέων επενδύσεων.

4. Στο πλαίσιο της γενικής πολιτικής που καθορίζεται από το κράτος, ο διαχειριστής της υποδομής καταρτίζει ένα επιχειρηματικό πρόγραμμα το οποίο περιλαμβάνει επενδυτικά και χρηματοδοτικά προγράμματα. Το πρόγραμμα καταρτίζεται έτσι ώστε να διασφαλίζεται η βέλτιστη και αποτελεσματική χρήση και ανάπτυξη της υποδομής, και, παράλληλα, να διασφαλίζεται ο ισοσκελισμός του ισοζυγίου και να παρέχονται μέσα για την επίτευξη αυτών των στόχων.

5. Όσον αφορά το διαχωρισμό που προβλέπει η παράγραφος 2, εφαρμόζεται αναλόγως το άρθρο 6 παράγραφοι 4 και 5."

9. Στο άρθρο 9, η παράγραφος 3 αντικαθίσταται από το ακόλουθο κείμενο:

"3. Η χορήγηση των ενισχύσεων των κρατών μελών για την εξάλειψη των αναφερομένων στο παρόν άρθρο χρεών, γίνεται στα πλαίσια των άρθρων 73, 87 και 88 της συνθήκης."

10. Στο άρθρο 9, προστίθεται η ακόλουθη παράγραφος:

"4. Στην περίπτωση σιδηροδρομικών επιχειρήσεων, τηρούνται και δημοσιεύονται λογαριασμοί αποτελεσμάτων χρήσεως και είτε ισολογισμοί είτε ετήσιες καταστάσεις ενεργητικού και παθητικού για τις δραστηριότητες που αφορούν την παροχή υπηρεσιών σιδηροδρομικής μεταφοράς φορτίου. Τα κονδύλια που καταβάλλονται για τις δραστηριότητες που αφορούν την παροχή υπηρεσιών μεταφοράς επιβατών ως κοινωφελούς υπηρεσίας πρέπει να εμφανίζονται χωριστά στους σχετικούς λογαριασμούς και να μην μεταφέρονται σε δραστηριότητες που αφορούν την παροχή άλλων υπηρεσιών μεταφορών ή οποιαδήποτε άλλα θέματα."

11. Το άρθρο 10 αντικαθίσταται από το ακόλουθο κείμενο:

"Άρθρο 10

1. Στους διεθνείς ομίλους παραχωρούνται δικαιώματα πρόσβασης και διέλευσης στα κράτη μέλη στα οποία είναι εγκατεστημένες οι σιδηροδρομικές επιχειρήσεις οι οποίες τους συναπαρτίζουν, καθώς και δικαιώματα διέλευσης στα άλλα κράτη μέλη, για διεθνείς υπηρεσίες μεταξύ των κρατών μελών στα οποία είναι εγκατεστημένες οι επιχειρήσεις οι οποίες συναπαρτίζουν τους εν λόγω ομίλους.

2. Στις σιδηροδρομικές επιχειρήσεις, που εμπίπτουν στο πεδίο εφαρμογής του άρθρου 2, παρέχεται, υπό δίκαιους όρους, πρόσβαση στην υποδομή σε άλλα κράτη μέλη, με σκοπό την εκτέλεση διεθνών υπηρεσιών συνδυασμένων μεταφορών εμπορευμάτων.

3. Ανεξαρτήτως του τρόπου λειτουργίας, στις σιδηροδρομικές επιχειρήσεις που εμπίπτουν στο πεδίο εφαρμογής του άρθρου 2, παρέχεται, υπό δίκαιους όρους, η πρόσβαση που ζητούν στο διευρωπαϊκό δίκτυο σιδηροδρομικών εμπορευματικών μεταφορών το οποίο ορίζεται στο άρθρο 10α και στο παράρτημα Ι, με σκοπό την εκτέλεση διεθνών υπηρεσιών μεταφοράς φορτίου.

4. Μετά από αίτηση κράτους μέλους ή με δική της πρωτοβουλία, η Επιτροπή, σε κάθε συγκεκριμένη περίπτωση, εξετάζει την εφαρμογή και την επιβολή των παραγράφων 1, 2 και 3 και αποφασίζει, εντός δύο μηνών από την παραλαβή της εν λόγω αιτήσεως και αφού ζητήσει τη γνώμη της επιτροπής που αναφέρεται στο άρθρο 11α παράγραφος 2, κατά πόσον μπορεί να συνεχίσει να εφαρμόζεται το επίμαχο μέτρο. Η Επιτροπή ανακοινώνει την απόφασή της στο Ευρωπαϊκό Κοινοβούλιο, το Συμβούλιο και τα κράτη μέλη.

Με την επιφύλαξη του άρθρου 226 της συνθήκης, κάθε κράτος μέλος δύναται να παραπέμπει την απόφαση της Επιτροπής στο Συμβούλιο εντός προθεσμίας ενός μηνός. Το Συμβούλιο, αποφασίζοντας με ειδική πλειοψηφία, μπορεί, σε εξαιρετικές περιπτώσεις, να λάβει διαφορετική απόφαση εντός προθεσμίας ενός μηνός.

5. Κάθε σιδηροδρομική επιχείρηση που έχει αναλάβει την παροχή υπηρεσιών σιδηροδρομικών μεταφορών κατά τις παραγράφους 1, 2 και 3, συνάπτει τις αναγκαίες διοικητικές, τεχνικές και χρηματοδοτικές συμφωνίες, επί τη βάσει του ιδιωτικού ή του δημοσίου δικαίου, με τους διαχειριστές υποδομής της χρησιμοποιούμενης σιδηροδρομικής υποδομής, προκειμένου να ρυθμίζεται ο έλεγχος της κυκλοφορίας και τα θέματα ασφαλείας τα σχετικά με αυτές τις μεταφορές. Οι όροι που διέπουν αυτές τις συμφωνίες είναι αμερόληπτοι και, κατά περίπτωση, είναι σύμφωνοι με τις διατάξεις της οδηγίας 2000/.../ΕΚ του Ευρωπαϊκού Κοινοβουλίου και του Συμβουλίου, της ..., σχετικά με την κατανομή της χωρητικότητας των σιδηροδρομικών υποδομών καθώς και τις χρεώσεις για τη χρήση σιδηροδρομικής υποδομής και με την πιστοποίηση ασφάλειας(8).

6. Η σιδηροδρομική πρόσβαση και η παροχή υπηρεσιών στους τερματικούς σταθμούς και τους λιμένες που συνδέονται με σιδηροδρομικές δραστηριότητες και αναφέρονται στις παραγράφους 1, 2 και 3, και οι οποίοι εξυπηρετούν, πραγματικά ή δυνητικά, περισσότερους από έναν τελικούς πελάτες, παρέχεται σε όλες τις σιδηροδρομικές επιχειρήσεις, κατά τρόπο αμερόληπτο, οι δε σχετικές αιτήσεις σιδηροδρομικών επιχειρήσεων μπορούν να υπάγονται σε περιορισμούς μόνον εάν υπάρχουν βιώσιμες εναλλακτικές λύσεις υπό τις συνθήκες της αγοράς."

12. Στο τμήμα V, με τίτλο "Πρόσβαση στη σιδηροδρομική υποδομή", προστίθεται το ακόλουθο άρθρο:

"Άρθρο 10α

1. Το διευρωπαϊκό δίκτυο σιδηροδρομικών εμπορευματικών μεταφορών συνίσταται από τα ακόλουθα στοιχεία:

α) σιδηροδρομικές γραμμές, όπως εμφαίνονται στους χάρτες του παραρτήματος Ι·

β) παρακαμπτήριες διαδρομές, όπου ενδείκνυται, ιδίως για την παράκαμψη κορεσμένης υποδομής κατά την έννοια της οδηγίας 2000/.../ΕΚ(9). Όπου προσφέρονται οι διαδρομές αυτές, η συνολική διάρκεια της διαδρομής διασφαλίζεται, όσο είναι εφικτό·

γ) σιδηροδρομική πρόσβαση σε τερματικούς σταθμούς οι οποίοι εξυπηρετούν, πραγματικά ή δυνητικά, περισσότερους από έναν τελικούς πελάτες και σε άλλες θέσεις και εγκαταστάσεις, συμπεριλαμβανομένων γραμμών πρόσβασης από και προς αυτούς·

δ) σιδηροδρομική πρόσβαση προς και από λιμένες, όπως απαριθμούνται στο παράρτημα Ι, συμπεριλαμβανομένων γραμμών πρόσβασης.

2. Οι γραμμές πρόσβασης που αναφέρονται στην παράγραφο 1 στοιχεία γ) και δ), καλύπτουν, σε οποιοδήποτε από τα δύο άκρα της διαδρομής, το κατά περίπτωση μεγαλύτερο μήκος μεταξύ μιας απόστασης 50 χιλιομέτρων και του 20 % της διαδρομής στις σιδηροδρομικές γραμμές οι οποίες αναφέρονται στην παράγραφο 1 στοιχείο α).

Το Βέλγιο και το Λουξεμβούργο, ως κράτη μέλη με σχετικά μικρό ή πυκνό δίκτυο, δύνανται να περιορίσουν το μήκος των γραμμών πρόσβασης κατά το πρώτο έτος μετά τις ...(10), σε 20 χιλιόμετρα τουλάχιστον και μέχρι το τέλος του δευτέρου έτους σε 40 χιλιόμετρα τουλάχιστον."

13. Μετά το τμήμα V "Πρόσβαση στη σιδηροδρομική υποδομή", προστίθεται το ακόλουθο τμήμα:

"ΤΜΗΜΑ Vα

Ευρωπαϊκό σύστημα παρακολούθησης των σιδηροδρόμων

Άρθρο 10β

1. Όχι αργότερα από τις ...(11), η Επιτροπή προβαίνει στις αναγκαίες ρυθμίσεις για τη σύσταση ευρωπαϊκού συστήματος παρακολούθησης των σιδηροδρόμων προκειμένου να παρακολουθεί τις τεχνικές και οικονομικές συνθήκες και τις εξελίξεις της αγοράς των ευρωπαϊκών σιδηροδρομικών μεταφορών. Η Επιτροπή εξασφαλίζει τη διάθεση επαρκών πόρων για να είναι δυνατή η αποτελεσματική παρακολούθηση αυτού του τομέα.

2. Το ευρωπαϊκό σύστημα παρακολούθησης των σιδηροδρόμων το διαχειρίζεται η Επιτροπή, η οποία θα πρέπει να καλεί στις συνεδριάσεις αντιπροσώπους από τα κράτη μέλη καθώς και αντιπροσώπους των ενεχόμενων οικονομικών κλάδων. Το ευρωπαϊκό σύστημα παρακολούθησης των σιδηροδρόμων επικεντρώνει το έργο του στις σιδηροδρομικές μεταφορές και τη σχετική υποδομή καθώς και στις υπηρεσίες οι οποίες χρησιμοποιούν την υποδομή. Παρέχει στην Επιτροπή την αναγκαία τεχνική συνδρομή για τη διατύπωση και την αξιολόγηση των μέτρων που προβλέπονται σ' αυτούς τους τομείς και βοηθά να αναπτυχθεί μια βαθύτερη κατανόηση των εξελίξεων της αγοράς και των παραγόντων που αποτελούν την κινητήρια δύναμή της.

3. Το ευρωπαϊκό σύστημα παρακολούθησης των σιδηροδρόμων παρακολουθεί τη χρήση των δικτύων και την εξέλιξη των συνθηκών-πλαίσιο στον τομέα των σιδηροδρομικών μεταφορών, ιδίως τη χρέωση τελών για την υποδομή, την κατανομή μεταφορικής ικανότητας, τις ρυθμίσεις ασφαλείας και χορήγησης αδειών και την εξέλιξη του βαθμού εναρμόνισης. Εξασφαλίζει μια ενεργό συνεργασία μεταξύ των ενδεδειγμένων ρυθμιστικών φορέων στα κράτη μέλη.

4. Βασιζόμενη στα στοιχεία του ευρωπαϊκού συστήματος παρακολούθησης των σιδηροδρόμων, η Επιτροπή, υποβάλλει έκθεση στο Ευρωπαϊκό Κοινοβούλιο και το Συμβούλιο σχετικά με:

α) τις εξελίξεις της εσωτερικής αγοράς σιδηροδρομικών υπηρεσιών·

β) τις συνθήκες-πλαίσιο·

γ) την κατάσταση του διευρωπαϊκού δικτύου σιδηροδρομικών εμπορευματικών μεταφορών·

δ) τη χρησιμοποίηση των δικαιωμάτων πρόσβασης·

ε) τα εμπόδια για την επίτευξη αποτελεσματικότερων σιδηροδρομικών υπηρεσιών·

στ) τους περιορισμούς της υποδομής και

ζ) την ανάγκη νομοθεσίας."

14. Το άρθρο 11 αντικαθίσταται από το ακόλουθο κείμενο:

"Άρθρο 11

1. Τα κράτη μέλη μπορούν να υποβάλλουν στην Επιτροπή οποιοδήποτε ζήτημα σχετικό με την εφαρμογή της παρούσας οδηγίας. Οι ενδεδειγμένες αποφάσεις λαμβάνονται με τη διαδικασία της συμβουλευτικής επιτροπής που αναφέρεται στο άρθρο 11α παράγραφος 2.

2. Οι τροποποιήσεις που απαιτούνται για την προσαρμογή των παραρτημάτων θεσπίζονται με τη διαδικασία της κανονιστικής επιτροπής που αναφέρεται στο άρθρο 11α, παράγραφος 3."

15. Παρεμβάλλεται το ακόλουθο άρθρο:

"Άρθρο 11α

1. Η Επιτροπή επικουρείται από μια επιτροπή.

2. Όταν γίνεται αναφορά στην παρούσα παράγραφο, εφαρμόζονται τα άρθρα 3 και 7 της απόφασης 1999/468/ΕΚ, τηρουμένων των διατάξεων του άρθρου 8 της ιδίας απόφασης.

3. Όταν γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.

Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ, ορίζεται σε τρεις μήνες.

4. Η επιτροπή θεσπίζει τον εσωτερικό της κανονισμό."

16. Το άρθρο 14 αντικαθίσταται από το ακόλουθο κείμενο:

"Άρθρο 14

Μέχρι τις ...(12), η Επιτροπή υποβάλλει, στο Ευρωπαϊκό Κοινοβούλιο, την Οικονομική και Κοινωνική Επιτροπή, την Επιτροπή των Περιφερειών και το Συμβούλιο, έκθεση για την εφαρμογή της παρούσας οδηγίας, συνοδευόμενη από ενδεδειγμένες προτάσεις, σχετικά με τη συνέχιση της κοινοτικής δράσης για την ανάπτυξη της αγοράς των σιδηροδρόμων και του νομικού πλαισίου που τη διέπει."

17. Παρεμβάλλεται το ακόλουθο άρθρο:

"Άρθρο 14α

1. Για χρονικό διάστημα πέντε ετών από τις ...(13), τα ακόλουθα κράτη μέλη:

- η Ιρλανδία, ως κράτος μέλος επί νήσου, με σιδηροδρομική σύνδεση με ένα μόνο άλλο κράτος μέλος,

- το Ηνωμένο Βασίλειο, όσον αφορά τη Βόρεια Ιρλανδία, επί της ίδιας βάσης, και

- η Ελλάδα, ως κράτος μέλος χωρίς απευθείας σιδηροδρομική σύνδεση με άλλο κράτος μέλος,

δεν οφείλουν να εφαρμόζουν την απαίτηση ανάθεσης σε ανεξάρτητο φορέα του καθήκοντος καθορισμού ισότιμης και χωρίς διακρίσεις πρόσβασης στην υποδομή, όπως προβλέπεται στο άρθρο 6 παράγραφος 3 πρώτο εδάφιο, και των καθηκόντων που προβλέπονται στο άρθρο 7 παράγραφος 2 πρώτο εδάφιο, στο βαθμό που τα εν λόγω άρθρα υποχρεώνουν τα κράτη μέλη να συστήσουν ανεξάρτητους φορείς που θα εκτελούν τα καθήκοντα που αναφέρονται στα ως άνω άρθρα.

2. Ωστόσο, εφόσον:

α) περισσότερες από μία σιδηροδρομικές επιχειρήσεις που έχουν άδεια σύμφωνα με το άρθρο 4 της οδηγίας 95/18/ΕΚ ή, στην περίπτωση της Ιρλανδίας και της Βορείου Ιρλανδίας, μία εταιρία σιδηροδρόμων που έχει λάβει άδεια αλλού, υποβάλλουν επίσημη αίτηση για την εκτέλεση ανταγωνιστικών σιδηροδρομικών υπηρεσιών εντός της Ιρλανδίας, της Βορείου Ιρλανδίας ή της Ελλάδας, ή προς ή από αυτές, η συνέχιση της εφαρμογής της παρέκκλισης αποφασίζεται σύμφωνα με τη διαδικασία της συμβουλευτικής επιτροπής που καθορίζεται στο άρθρο 11α παράγραφος 2 ή

β) σιδηροδρομική επιχείρηση που εκτελεί σιδηροδρομικές υπηρεσίες στην Ιρλανδία, τη Βόρειο Ιρλανδία ή την Ελλάδα, υποβάλλει επίσημη αίτηση για την εκτέλεση σιδηροδρομικών υπηρεσιών επί του εδάφους άλλου κράτους μέλους ή προς ή από αυτό (στην περίπτωση της Ιρλανδίας ή του Ηνωμένου Βασιλείου, όσον αφορά τη Βόρειο Ιρλανδία, ή και των δύο, άλλου κράτους μέλους, εκτός του εδάφους τους), η παρέκκλιση που αναφέρεται στην παράγραφο 1 δεν εφαρμόζεται.

Εντός ενός έτους από την παραλαβή είτε της απόφασης της αναφερόμενης στο στοιχείο α), η οποία εκδίδεται σύμφωνα με τη διαδικασία της συμβουλευτικής επιτροπής που αναφέρεται στο άρθρο 11α παράγραφος 2, είτε της κοινοποίησης της επίσημης αίτησης που αναφέρεται στο στοιχείο β), το αφορώμενο κράτος μέλος ή κράτη μέλη (Ιρλανδία, Ηνωμένο Βασίλειο, όσον αφορά τη Βόρειο Ιρλανδία, ή Ελλάδα) θεσπίζουν νομοθεσία για την εφαρμογή των άρθρων που αναφέρονται στην παράγραφο 1.

3. Παρέκκλιση που αναφέρεται στην παράγραφο 1, μπορεί να ανανεωθεί για χρονική περίοδο όχι μεγαλύτερη των πέντε ετών. Το αργότερο δώδεκα μήνες πριν από την ημερομηνία κατά την οποία λήγει η ισχύς της παρέκκλισης, το κράτος μέλος που χαίρει μιας τέτοιας παρέκκλισης μπορεί να απευθύνει στην Επιτροπή αίτημα για ανανέωση της παρέκκλισης. Το αίτημα αυτό πρέπει να αιτιολογείται δεόντως. Η Επιτροπή εξετάζει το αίτημα αυτό και εκδίδει απόφαση σύμφωνα με τη διαδικασία της συμβουλευτικής επιτροπής που αναφέρεται στο άρθρο 11α παράγραφος 2. Η εν λόγω διαδικασία της συμβουλευτικής επιτροπής εφαρμόζεται σε κάθε απόφαση που συνδέεται με το αίτημα.

Η Επιτροπή, κατά την έκδοση της απόφασης, λαμβάνει υπόψη όλες τις εξελίξεις στη γεωπολιτική κατάσταση και τις εξελίξεις της αγοράς του τομέα των σιδηροδρόμων εντός του κράτους μέλους που ζήτησε την ανανέωση της παρέκκλισης, καθώς και από και προς το κράτος αυτό.

4. Το Λουξεμβούργο, ως κράτος μέλος με σχετικά μικρό σιδηροδρομικό δίκτυο, δεν υποχρεούται να συμμορφωθεί, μέχρι την 31η Αυγούστου 2004, με την απαίτηση ανάθεσης σε ανεξάρτητο φορέα του καθήκοντος καθορισμού δίκαιης και χωρίς διακρίσεις πρόσβασης στην υποδομή, όπως προβλέπεται στο άρθρο 6 παράγραφος 3 πρώτο εδάφιο, όσον αφορά την υποχρέωση των κρατών μελών να συστήσουν ανεξάρτητους φορείς που θα εκτελούν τα καθήκοντα που αναφέρονται στο ως άνω άρθρο."

Άρθρο 2

Τα κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία μέχρι τις ...(14). Πληροφορούν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομέρειες της αναφοράς αυτής καθορίζονται από τα κράτη μέλη.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) EE C 321 της 20.10.1998, σ. 6 και ΕΕ C ...

(2) EE C 209 της 22.7.1999, σ. 22.

(3) EE C 57 της 29.2.2000, σ. 40.

(4) Γνώμη του Ευρωπαϊκού Κοινοβουλίου της 10ης Μαρτίου 1999 (EE C 175 της 21.6.1999, σ. 115), κοινή θέση του Συμβουλίου της 28ης Μαρτίου 2000 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(5) EE L 237 της 24.8.1991, σ. 25.

(6) EE L 184 της 17.7.1999, σ. 23.

(7) Έξι έτη μετά την έναρξη ισχύος της παρούσας οδηγίας.

(8) EE L ...

(9) Οδηγία σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας.

(10) Δύο έτη μετά την έναρξη ισχύος της παρούσας οδηγίας.

(11) Έξι μήνες μετά την έναρξη ισχύος της παρούσας οδηγίας.

(12) Τέσσερα έτη μετά την έναρξη ισχύος της παρούσας οδηγίας.

(13) Δύο έτη από την έναρξη ισχύος της παρούσας οδηγίας.

(14) Δύο έτη μετά την έναρξη ισχύος της παρούσας οδηγίας.

ΠΑΡΑΡΤΗΜΑ Ι

ΛΙΜΕΝΕΣ

België//Belgique

Antwerpen//Anvers

Gent//Gand

Zeebrugge//Zeebruges

Danmark

Ålborg

Århus

Esbjerg

Frederica

København

Nyborg

Odense

Deutschland

Brake

Bremen/Bremerhaven

Brunsbüttel

Cuxhaven

Emden

Hamburg

Kiel

Lübeck

Nordenham

Puttgarden

Rostock

Sassnitz

Wilhelmshaven

Wismar

Ελλάς

Αλεξανδρούπολις

Ελευσίνα

Πάτρα

Πειραιάς

Θεσσαλονίκη

Βόλος

España

Algeciras

Almería

Barcelona

Bilbao

Cartagena-Escombreras

Gijón

Huelva

Tarragona

Valencia

Vigo

France

Bayonne

Bordeaux

Boulogne

Calais

Cherbourg

Dunkerque

Fos-Marseille

La Rochelle

Le Havre

Nantes

Port-la-Nouvelle

Rouen

Sète

Saint-Nazaire

Ireland

Cork

Dublin

Italia

Ancona

Bari

Brindisi

C. Vecchia

Genova

Gioia Tauro

La Spezia

Livorno

Napoli

Piombino

Ravenna

Salerno

Savona

Taranto

Trieste

Venezia

Luxembourg

Nederland

Amsterdam Zeehaven

Delfzijl/Eemshaven

Vlissingen

Rotterdam Zeehaven

Terneuzen

Österreich

Portugal

Leixões

Lisboa

Setúbal

Sines

Suomi//Finland

Hamina

Hanko

Helsinki

Kemi

Kokkola

Kotka

Oulu

Pori

Rauma

Tornio

Turku

Sverige

Göteborg-Varberg

Helsingborg

Luleå

Malmö

Norrköping

Oxelösund

Stockholm

Trelleborg-Ystad

Umeå

United Kingdom

Όλοι οι λιμένες με σιδηροδρομική σύνδεση

>PIC FILE= "C_2000288EL.000901.EPS">

>PIC FILE= "C_2000288EL.001001.EPS">

>PIC FILE= "C_2000288EL.001101.EPS">

>PIC FILE= "C_2000288EL.001201.EPS">

>PIC FILE= "C_2000288EL.001301.EPS">

>PIC FILE= "C_2000288EL.001401.EPS">

>PIC FILE= "C_2000288EL.001501.EPS">

>PIC FILE= "C_2000288EL.001601.EPS">

>PIC FILE= "C_2000288EL.001701.EPS">

>PIC FILE= "C_2000288EL.001801.EPS">

>PIC FILE= "C_2000288EL.001901.EPS">

>PIC FILE= "C_2000288EL.002001.EPS">

>PIC FILE= "C_2000288EL.002101.EPS">

>PIC FILE= "C_2000288EL.002201.EPS">

>PIC FILE= "C_2000288EL.002301.EPS">

>PIC FILE= "C_2000288EL.002401.EPS">

ΠΑΡΑΡΤΗΜΑ ΙΙ

Κατάλογος των βασικών καθηκόντων που αναφέρεται στο άρθρο 6 παράγραφος 3:

- προετοιμασία και λήψη αποφάσεων σχετικά με τη χορήγηση αδειών σε σιδηροδρομικές επιχειρήσεις· περιλαμβάνεται και η χορήγηση ατομικών αδειών,

- λήψη αποφάσεων σχετικά με την κατανομή των διαδρομών, συμπεριλαμβανομένου τόσο του ορισμού όσο και της εκτίμησης της διαθεσιμότητας, καθώς και της κατανομής των επιμέρους διαδρομών των συρμών,

- λήψη αποφάσεων σχετικά με τη χρέωση για την υποδομή.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 30 Σεπτεμβρίου 1998, η Επιτροπή διεβίβασε στο Συμβούλιο πρόταση οδηγίας του Ευρωπαϊκού Κοινοβουλίου και του Συμβουλίου που τροποποιεί την οδηγία 91/440/ΕΟΚ για την ανάπτυξη των κοινοτικών σιδηροδρόμων(1). Η πρόταση αυτή βασιζόταν στο άρθρο 75 της συνθήκης ΕΚ (το οποίο κατόπιν τροποποίησης έγινε άρθρο 71 της συνθήκης ΕΚ).

2. Το Ευρωπαϊκό Κοινοβούλιο, η Οικονομική και Κοινωνική Επιτροπή και η Επιτροπή των Περιφερειών γνωμοδότησαν αντιστοίχως στις 10 Μαρτίου(2), 26 Μαΐου(3) και 18 Νοεμβρίου 1999(4).

Μετά την έναρξη ισχύος της συνθήκης του Άμστερνταμ την 1η Μαΐου 1999, το Κοινοβούλιο επιβεβαίωσε τη γνώμη του στις 16 Σεπτεμβρίου 1999.

3. Η Επιτροπή διεβίβασε στο Ευρωπαϊκό Κοινοβούλιο και το Συμβούλιο την τροποποιημένη πρότασή της(5) στις 29 Νοεμβρίου 1999. Η πρόταση αυτή βασίζεται στο άρθρο 71 της συνθήκης ΕΚ.

4. Το Συμβούλιο καθόρισε την κοινή του θέση σύμφωνα με το άρθρο 251 της συνθήκης ΕΚ στις 28 Μαρτίου 2000.

II. ΣΤΟΧΟΙ

Η οδηγία αυτή εγγράφεται στον στόχο της ανανέωσης των ευρωπαϊκών σιδηροδρόμων. Πρόκειται για την αντιστροφή της τάσης παρακμής που γνωρίζουν οι σιδηροδρομικές μεταφορές, ειδικότερα στον τομέα της μεταφοράς φορτίων, με δημιουργία ευνοϊκών συνθηκών για την ανάπτυξη ενός συστήματος δυναμικού, ανταγωνιστικού και προσανατολισμένου στις ανάγκες της πελατείας.

Η ανανέωση των σιδηροδρόμων είναι απαραίτητη δεδομένης της τρέχουσας συμφόρησης των οδικών υποδομών που συνεπιφέρει προβλήματα ασφάλειας και περιβάλλοντος. Εάν επιθυμούμε η οδική κυκλοφορία να μην περιέλθει σε τέλειο αδιέξοδο σε μερικά χρόνια, είναι απαραίτητη μια ορθολογικότερη χρήση των σιδηροδρόμων. Πρέπει λοιπόν να βελτιωθούν οι όροι του ανταγωνισμού έναντι των λοιπών μεταφορικών μέσων.

Η εν λόγω οδηγία συνιστά μέρος νομοθετικής "δέσμης" που αποσκοπεί στην καθιέρωση νέου πλαισίου για τις προϋποθέσεις χρησιμοποίησης των σιδηροδρομικών υποδομών και να δώσει πραγματική υπόσταση στα δικαιώματα πρόσβασης.

Αυτή η νομοθετική "δέσμη" αποτελείται από τρία σχέδια οδηγιών με σκοπό:

- να τροποποιηθούν οι διατάξεις της οδηγίας 91/440/ΕΟΚ, κυρίως προκειμένου να θεσπιστεί το δικαίωμα πρόσβασης στις υποδομές για τις σιδηροδρομικές επιχειρήσεις που είναι εγκατεστημένες στην Κοινότητα, να επιτευχθεί ο λογιστικός διαχωρισμός μεταξύ της διαχείρισης των σιδηροδρομικών υποδομών και της παροχής των μεταφορικών υπηρεσιών, οι δε βασικές λειτουργίες να ανατεθούν σε ανεξάρτητο φορέα ώστε να κατοχυρώνεται η ίση και αμερόληπτη πρόσβαση στις υποδομές,

- να διευρυνθεί το πεδίο εφαρμογής της οδηγίας 95/18/ΕΚ στις άδειες των κοινοτικών επιχειρήσεων,

- να αντικατασταθεί η οδηγία 95/19/ΕΚ από νέα οδηγία σχετικά με την κατανομή της μεταφορικής ικανότητας των σιδηροδρομικών υποδομών, τις χρεώσεις και την πιστοποίηση ασφάλειας.

Άλλο σημαντικό στοιχείο που δεν θα πρέπει να λησμονείται είναι η ίδια η πραγματικότητα των ευρωπαϊκών σιδηροδρομικών δικτύων. Για ιστορικούς λόγους, εξακολουθεί να υφίσταται μεγάλος βαθμός ανομοιογένειας μεταξύ των διαφόρων δικτύων. Το Συμβούλιο χρειάστηκε να λάβει υπόψη του όλες αυτές τις διαφορές προκειμένου να διαμορφώσει συμβιβαστικές λύσεις. Η περιπλοκότητα των υποδομών είναι αρκετά μεγάλη σε αυτό το μεταφορικό μέσον και μόνο σταδιακά μπορούν να γίνουν μεταβολές.

Το Συμβούλιο γνωρίζει λοιπόν καλά ότι απομένουν να γίνουν πολλά. Για το σκοπό αυτό, η Επιτροπή υπέβαλε ή πρόκειται να υποβάλει σύντομα και άλλες συμπληρωματικές προτάσεις. Εξάλλου έχει ήδη υποβληθεί στο Κοινοβούλιο και στο Συμβούλιο πρόταση για τη διαλειτουργικότητα του συμβατικού σιδηροδρομικού συστήματος, το δε Συμβούλιο έχει ήδη αρχίσει τις εργασίες του επί του τεχνικού αυτού ζητήματος του τόσο σημαντικού για την καλή λειτουργία του διευρωπαϊκού δικτύου.

Το Συμβούλιο κατέγραψε επίσης ότι η Επιτροπή σκοπεύει να υποβάλει πρόταση για την ουσιαστική εφαρμογή και τον έλεγχο των προδιαγραφών σιδηροδρομικής ασφαλείας, να προτείνει δε την εντός του προϋπολογισμού μεταφορά ορισμένων ποσών στις πιστώσεις ΔΕΔ για τα σχέδια στον τομέα των σιδηροδρόμων, δίνοντας ιδιαίτερη προσοχή στο ζήτημα των κυκλοφοριακών συμφορήσεων που αναχαιτίζουν την ανάπτυξη των σιδηροδρομικών μεταφορών φορτίου. Πράγματι, η χρηματοοικονομική πτυχή της ανανέωσης των σιδηροδρόμων δεν είναι ευκαταφρόνητη.

Εν ολίγοις, το Συμβούλιο επιθυμεί να υπενθυμίσει ότι η ανανέωση των ευρωπαϊκών σιδηροδρόμων συνιστά μεν απόλυτη προτεραιότητα για λόγους οικονομικούς, περιβαλλοντικούς και ασφαλείας, εξακολουθεί όμως να παραμένει περίπλοκο εγχείρημα, που θα απαιτήσει μεγάλες προσπάθειες για πολλά χρόνια.

Στην παρούσα οδηγία, που αποσκοπεί στην μερική τροποποίηση της οδηγίας 91/440/ΕΟΚ, τα προτεινόμενα μέσα για την επίτευξη του στόχου αυτού είναι κυρίως η επέκταση των δικαιωμάτων πρόσβασης στις σιδηροδρομικές υποδομές υπό συνθήκες ισοτιμίας και αμεροληψίας, καθώς και ένας μεγαλύτερος διαχωρισμός μεταξύ των δραστηριοτήτων διαχείρισης των υποδομών και εκμετάλλευσης των σιδηροδρόμων. Πιο συγκεκριμένα:

1. Όσον αφορά τα δικαιώματα πρόσβασης στις σιδηροδρομικές υποδομές των κρατών μελών, η πρόταση που υπέβαλε η Επιτροπή το 1995 αποσκοπεί στη διεύρυνση των δικαιωμάτων που αναγνωρίζει η οδηγία 91/440/ΕΟΚ, τα οποία κατά συνέπεια θα χορηγούνται σε όλες τις σιδηροδρομικές επιχειρήσεις και τα οποία θα περιλαμβάνουν όλες τις διεθνείς υπηρεσίες και τις υπηρεσίες ενδομεταφορών για τη μεταφορά εμπορευμάτων και για τις συνδυασμένες μεταφορές, καθώς και τις διεθνείς υπηρεσίες μεταφοράς επιβατών.

2. Όσον αφορά τον διαχωρισμό μεταξύ της διαχείρισης των υποδομών και της εκμετάλλευσης των σιδηροδρόμων, η πρόταση που υπέβαλε η Επιτροπή το 1998 αποσκοπεί στο να αποσυνδέσει όχι μόνο τους λογαριασμούς αποτελεσμάτων χρήσεως αλλά επίσης και τους ισολογισμούς. Αποβλέπει δε προπάντων στο να απονείμει σε φορέα ανεξάρτητο από τις σιδηροδρομικές επιχειρήσεις βασικές αρμοδιότητες για να εξασφαλίζεται η ίση και αμερόληπτη πρόσβαση στις υποδομές.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Η κοινή θέση συμμερίζεται στο ακέραιο τον κοινό στόχο των προτάσεων που έχει υποβάλει η Επιτροπή. Συμμερίζεται επίσης τις γενικές γραμμές των μέσων που προτείνει η εν προκειμένω οδηγία για την εκπλήρωση του στόχου αυτού.

Εντούτοις, το κείμενο της πρότασης υπέστη εκτεταμένες αλλαγές κατά τη διάρκεια της συζήτησης του Συμβουλίου. Τα βασικά σημεία της κοινής θέσης εκτίθενται κατωτέρω. Επισημαίνεται ότι η κοινή αυτή θέση αποκλίνει την πρόταση από πολλές απόψεις· αντιθέτως, η διαφορά μεταξύ κοινής θέσης και τροποποιημένης πρότασης της Επιτροπής είναι πολύ μικρότερη.

1. Το Συμβούλιο διέγραψε το άρθρο 1 της οδηγίας 91/440/ΕΟΚ για λόγους απλούστευσης, κρίνοντας ότι το περιεχόμενό του έχει ήδη περιληφθεί εν λεπτομέρεια στα τμήματα ΙΙ έως V.

2. Στο άρθρο 2 παράγραφος 3 προβλέφθηκε εξαίρεση από το πεδίο εφαρμογής για τις επιχειρήσεις των οποίων οι σιδηροδρομικές δραστηριότητες περιορίζονται αποκλειστικά στην παροχή υπηρεσιών κλειστής διαδρομής για οδικά οχήματα μέσω της σήραγγας της Μάγχης. Πρόκειται όντως για πολύ συγκεκριμένη δραστηριότητα που δεν οφείλει να συμμορφώνεται προς την πλειονότητα των απαιτήσεων της οδηγίας· μια τέτοια εξαίρεση από το πεδίο εφαρμογής προβλέφθηκε επίσης στις δύο άλλες οδηγίες που συνιστούν μέρος της νομοθετικής "δέσμης" στον τομέα των σιδηροδρομικών υποδομών. Παρ' όλ' αυτά, ο υποχρεωτικός λογιστικός διαχωρισμός εφαρμόζεται στις επιχειρήσεις αυτές κατά τα οριζόμενα στο άρθρο 6 παράγραφος 1, τα δε δικαιώματα πρόσβασης στις υποδομές της σήραγγας κατοχυρώνονται από τις διατάξεις των άρθρων 10 και 10α, δεδομένου ότι η ίδια η σήραγγα είναι μέρος του διευρωπαϊκού δικτύου μεταφοράς φορτίων.

3. Το Συμβούλιο προέβη σε μικροαναδιατυπώσεις των ορισμών που ανευρίσκονται στο άρθρο 3 της οδηγίας, ήτοι των ορισμών "σιδηροδρομική επιχείρηση" και "διαχειριστής της υποδομής", διαφυλάσσοντας το ουσιαστικό τους μέρος. Η σπουδαιότερη τροποποίηση υπήρξε η προσθήκη μιας φράσης ώστε να διευκρινίζεται ότι η έννοια της "σιδηροδρομικής επιχείρησης" καλύπτει επίσης και τις επιχειρήσεις που εξασφαλίζουν αποκλειστικά και μόνο την έλξη.

Αφετέρου, η κοινή θέση εισήγαγε νέον ορισμό, τον ορισμό της "διεθνούς υπηρεσίας φορτίου" για να αποφευχθούν οι δυσκολίες στην ερμηνεία του άρθρου 10 παράγραφος 3 που σχετίζονται με το γεγονός ότι ένα και το αυτό βαγόνι μπορεί να αποτελεί μέρος διαφορετικών συρμών κατά τη διάρκεια του ταξιδιού τους και για να διευκρινίζεται ότι το δικαίωμα ενδομεταφοράς δεν περιλαμβάνεται στη διάταξη αυτή.

4. Η κοινή θέση περιέλαβε τις τροποποιήσεις που προτείνει η Επιτροπή όσον αφορά τον λογιστικό διαχωρισμό μεταξύ της διαχείρισης των υποδομών και της εκμετάλλευσης των μεταφορικών υπηρεσιών (άρθρο 6 παράγραφος 1).

5. Στο άρθρο 6 το Συμβούλιο προσέθεσε τις παραγράφους 3, 4 και 5. Σκοπός της προσθήκης αυτής είναι να εμπεδωθεί ο διαχωρισμός μεταξύ δραστηριοτήτων εκμετάλλευσης των σιδηροδρόμων και δραστηριοτήτων διαχείρισης των υποδομών, προκειμένου να εξασφαλισθεί ο στόχος της ίσης και αμερόληπτης πρόσβασης σε αυτές. Από αυτή την άποψη, ο μηχανισμός που ανευρίσκεται στην κοινή θέση είναι ο ακόλουθος:

α) ο εν προκειμένω στόχος οφείλει να επιτευχθεί με αδιάσειστο τρόπο·

β) απαγορεύεται να ανατίθενται στις εταιρείες που παρέχουν υπηρεσίες σιδηροδρομικών υπηρεσιών ορισμένες βασικές λειτουργίες και δη όσον αφορά την χορήγηση αδειών, την κατανομή διαδρόμων και τη χρέωση των υποδομών. Οι σιδηροδρομικές επιχειρήσεις μπορούν ωστόσο να επιφορτίζονται με την απλή είσπραξη των τελών καθώς και με τη διαχείριση των υποδομών εκτός των προαναφερομένων βασικών λειτουργιών, φερ' ειπείν στον τομέα των επενδύσεων, της συντήρησης και της χρηματοδότησης·

γ) αυτοί οι κανόνες διαχωρισμού μπορούν να μην εφαρμόζονται στην περίπτωση όπου ένα κράτος μέλος έχει συστήσει ανεξάρτητο φορέα ελέγχου για να εξασφαλίζεται η ίση και αμερόληπτη πρόσβαση στις υποδομές·

δ) εν πάση περιπτώσει, η οδηγία προβλέπει δύο μηχανισμούς για την κατοχύρωση της ουδέτερης και αμερόληπτης πρόσβασης στις υποδομές:

- η παράγραφος 5 του άρθρου 6 υποχρεώνει την Επιτροπή να υποβάλει σχετική έκθεση στα πλαίσια του "ευρωπαϊκού συστήματος παρακολούθησης των σιδηροδρόμων". Πιο συγκεκριμένα, θα πρέπει να εξετάσει κατά πόσον είναι εξασφαλισμένη η πρόσβαση στην περίπτωση, την προβλεπόμενη στο άρθρο 4, κατά την οποία ένα κράτος μέλος προσφεύγει σε ανεξάρτητο φορέα ελέγχου αντί να εφαρμόσει τον διαχωρισμό των βασικών λειτουργιών· αν η απάντηση είναι αρνητική, η Επιτροπή αποφασίζει ως προς την εφαρμογή της εν λόγω παραγράφου σύμφωνα με τη διαδικασία της κανονιστικής επιτροπής.

- αφετέρου, το άρθρο 10 παράγραφος 4 προβλέπει ότι η Επιτροπή, επικουρούμενη από συμβουλευτική επιτροπή, έχει τη δυνατότητα να εξετάσει και ενδεχομένως να ακυρώσει τα μέτρα που έχει λάβει κάποιο κράτος μέλος στον τομέα των δικαιωμάτων πρόσβασης, εάν αποδειχθεί ότι δεν είναι δίκαια.

6. Οι παράγραφοι 2 και 5 του άρθρου 7 περιέχουν κανόνες εφαρμοστέους στον τομέα της ασφάλειας. Στον τομέα αυτόν, τα κριτήρια στα οποία βασίστηκε η κοινή θέση είναι τα ακόλουθα: η ζωτική σημασία της διατήρησης ενός υψηλότατου επιπέδου σιδηροδρομικής ασφάλειας· η κατάσταση που επικρατεί σήμερα σε πολλές χώρες, όπου η ασφάλεια παρέχεται εξ ολοκλήρου από τον εθνικό σιδηροδρομικό οργανισμό· η επιθυμία να μην δημιουργούνται δυσμενείς διακρίσεις έναντι των άλλων σιδηροδρομικών επιχειρήσεων μέσω της εφαρμογής των κανόνων ασφαλείας. Σύμφωνα με τα κριτήρια αυτά, η κοινή θέση καθιερώνει ένα σύστημα βάσει του οποίου:

- η παράγραφος 2 (εδάφιο πρώτο) ορίζει εν πρώτοις τις αρμοδιότητες των κρατών μελών στον τομέα της ασφαλείας και κατόπιν αναφέρεται στους φορείς τους επιφορτισμένους με την εκτέλεση αντίστοιχων καθηκόντων, καθώς και στην αρχή της ανεξαρτησίας των φορέων αυτών έναντι των σιδηροδρομικών επιχειρήσεων,

- η παράγραφος 2 (εδάφιο δεύτερο) επιτρέπει πάντως μια εξαίρεση από τη βασική αυτή αρχή όσον αφορά τον έλεγχο και την εφαρμογή των προδιαγραφών και κανόνων ασφαλείας, υπό τον όρο ότι εξασφαλίζεται ουδετερότητα και αμεροληψία,

- σύμφωνα με την παράγραφο 5, ο προβλεπόμενος μηχανισμός για την εξασφάλιση της αμεροληψίας όσον αφορά τις βασικές λειτουργίες περί των οποίων το άρθρο 6 ισχύει επίσης και στο θέμα της ασφάλειας.

7. Η παράγραφος 4 του άρθρου 7 περιλαμβάνει απλουστευμένη την πρόταση της Επιτροπής (παράγραφοι 4, 5 και 6) για μεγαλύτερη αυτονομία των διαχειριστών υποδομής, μολονότι την εντάσσει στο πλαίσιο της γενικής πολιτικής των κρατών μελών.

8. Η τροποποίηση που προτείνει η Επιτροπή στο άρθρο 9 παράγραφος 4 απέβλεπε στο να τηρούνται χωριστοί λογαριασμοί για τις υπηρεσίες μεταφοράς επιβατών και μεταφοράς φορτίων, με σκοπό να προωθηθεί η αποτελεσματική διαχείριση και να κατοχυρωθεί η διαφάνεια των αντιστοίχων χρηματοοικονομικών τους καταστάσεων. Έχοντας επίγνωση του ότι κύριος σκοπός του μέτρου αυτού είναι να αποφευχθεί η εκτροπή πιθανών επιδοτήσεων των μεταφορών επιβατών προς τις μεταφορές φορτίων, πράγμα που θα στρέβλωνε τον ανταγωνισμό, το Συμβούλιο θέλησε να είναι σαφέστερο το κείμενο στο οποίο να επισημαίνεται ότι τα δημόσια κονδύλια που καταβάλλονται στις δραστηριότητες μεταφοράς επιβατών πρέπει να εμφανίζονται χωριστά στους λογαριασμούς των σιδηροδρομικών εταιρειών.

9. Πέραν των δικαιωμάτων πρόσβασης που αναγνωρίζει το άρθρο 10 της οδηγίας 91/440/ΕΟΚ στις διεθνείς ενώσεις (παράγραφος 1) και στις σιδηροδρομικές επιχειρήσεις που εκτελούν συνδυασμένες μεταφορές (παράγραφος 2), η κοινή θέση (παράγραφος 3) επεκτείνει τα δικαιώματα πρόσβασης και διέλευσης στις σιδηροδρομικές υποδομές των κρατών μελών σε όλες τις σιδηροδρομικές επιχειρήσεις προκειμένου για τις διεθνείς υπηρεσίες μεταφοράς φορτίων, αν και περιορίζει τα δικαιώματα αυτά στο σπουδαιότερο τμήμα του διευρωπαϊκού σιδηροδρομικού δικτύου, το ΔΕΔΣΕΜ, το οποίο ορίζεται στο άρθρο 10α και στο παράρτημα Ι. Άλλωστε η πρώτη περίοδος της παραγράφου αυτής υπενθυμίζει ότι ισότιμη πρόσβαση των σιδηροδρομικών επιχειρήσεων στα δίκτυα των κρατών μελών παρέχεται όποιος και αν είναι ο τρόπος εκμετάλλευσης· η εν λόγω περίοδος ακολουθεί την σκέψη της πέμπτης τροπολογίας του Κοινοβουλίου στην πρόταση οδηγίας για την κατανομή των μεταφορικών ικανοτήτων, τις χρεώσεις των σιδηροδρομικών υποδομών και την πιστοποίηση ασφαλείας.

Εξάλλου, η κοινή θέση προβλέπει (άρθρο 10 παράγραφος 4) ειδική διαδικασία παρακολούθησης για την τυπική και ουσιαστική εφαρμογή των δικαιωμάτων πρόσβασης περί των οποίων η οδηγία.

Η παράγραφος 6 προσδιορίζει τα δικαιώματα πρόσβασης στο δίκτυο και στην παροχή υπηρεσιών σχετιζομένων με τις σιδηροδρομικές υπηρεσίες στους τερματικούς σταθμούς και στους λιμένες.

Τέλος, η νέα αιτιολογική σκέψη 7 υπενθυμίζει ότι τα κράτη μέλη έχουν δικαίωμα να χορηγούν πιο διευρυμένα δικαιώματα πρόσβασης από εκείνα που προβλέπονται στην οδηγία, καθώς επίσης και να περιορίζουν τα δικαιώματα αυτά στις σιδηροδρομικές επιχειρήσεις κατόχους αδείας στα κράτη μέλη που χορηγούν παρεμφερή δικαιώματα, αρκεί ο περιορισμός αυτός να συμβαδίζει με τη συνθήκη.

10. Τα άρθρα 11 και 11α περιέχουν θεσμικής φύσεως διατάξεις και δη περί επιτροπολογίας.

11. Το Συμβούλιο έκρινε σκόπιμο να συστήσει ένα ευρωπαϊκό σύστημα παρακολούθησης των σιδηροδρόμων (γνωστό με το αγγλικό ακρωνύμιο ΕROS), το οποίο διαχειρίζεται η Επιτροπή και του οποίου τα καθήκοντα περιγράφονται στο άρθρο 10β. Με τον τρόπο αυτόν το Συμβούλιο αναγνωρίζει ότι η ανάπτυξη και η ολοκλήρωση των σιδηροδρομικών συστημάτων των κρατών μελών είναι εγχείρημα που μπορεί να πραγματοποιηθεί μόνο κατά στάδια και ότι συνεπώς είναι ανάγκη να θεσπιστεί ένα ορθό και μόνιμο σύστημα παρακολούθησης.

12. Το Συμβούλιο έχει επίγνωση των ιδιαίτερων, είτε μόνιμων είτε παροδικών, χαρακτηριστικών πολλών εθνικών δικτύων. Γι' αυτό άλλωστε η κοινή θέση προβλέπει, στο άρθρο 14α, ορισμένες προσωρινές παρεκκλίσεις για την επιβολή ορισμένων μέτρων στην Ιρλανδία, στη Βόρειο Ιρλανδία και στην Ελλάδα, καθώς και, στο άρθρο 14α παράγραφος 4, όσον αφορά το Λουξεμβούργο.

IV. ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

1. Τροπολογίες του Ευρωπαϊκού Κοινοβουλίου που περιέλαβε η Επιτροπή και ενέκρινε το Συμβούλιο

Το Συμβούλιο ακολούθησε την τροποποιημένη πρόταση εγκρίνοντας εξ ολοκλήρου ή εν μέρει τις τροπολογίες του Ευρωπαϊκού Κοινοβουλίου που παρατίθενται κατωτέρω:

- την τροπολογία αριθ. 1, που περιλαμβάνεται ως αιτιολογική σκέψη 4. Ωστόσο, τη λέξη "απελευθέρωση" αντικαθιστούν οι λέξεις "διεύρυνση των δικαιωμάτων πρόσβασης" που φαίνεται να συμφωνεί περισσότερο με το διατακτικό (και ιδίως το άρθρο 10), η δε έκφραση "κατά στάδια", που στην συγκεκριμένη περίπτωση υπήρχε πιθανότητα να προδικάζει νέα πρωτοβουλία της Επιτροπής, διεγράφη,

- η τροπολογία αριθ. 2 περιλαμβάνεται με κάποιες μετατροπές ως αιτιολογική σκέψη 5, με κεντρική της ιδέα ότι η επέκταση των δικαιωμάτων πρόσβασης σε όλες τις σιδηροδρομικές επιχειρήσεις πρέπει να περιορίζεται στη διεθνή μεταφορά εμπορευμάτων,

- την τροπολογία αριθ. 5, σχετικά με τον ορισμό του "διαχειριστή υποδομής",

- η τροπολογία αριθ. 8 έχει περιληφθεί εν μέρει στην κοινή θέση, ιδίως προκειμένου περί της αναφοράς στη διερεύνηση των ατυχημάτων. Ωστόσο, οι διατάξεις του άρθρου 7 παράγραφοι 2 και 5 είναι πολύ πιο σύνθετες από τις αντίστοιχες διατάξεις της πρότασης (βλέπε ανωτέρω μέρος ΙΙΙ σημείο 6),

- η ουσία της τροπολογίας αριθ. 9 περιελήφθη στο άρθρο 7 παράγραφος 4 της κοινής θέσης και δη όσον αφορά την ένταξη της δραστηριότητας του διαχειριστή υποδομής στη γενική πολιτική που θεσπίζει το κράτος.

- Όσον αφορά την επέκταση των δικαιωμάτων πρόσβασης και διέλευσης, η κοινή θέση περιλαμβάνει την ουσία της τροπολογίας αριθ. 10, στην οποία το Κοινοβούλιο ζητεί να χορηγηθούν δικαιώματα, προκειμένου για τις διεθνείς μεταφορές εμπορευμάτων, σε όλες τις σιδηροδρομικές επιχειρήσεις. Η κοινή θέση περιορίζει την επέκταση αυτή στο ΔΕΔΣΕΜ, το οποίο όμως καλύπτει το μεγαλύτερο μέρος του διευρωπαϊκού σιδηροδρομικού δικτύου, συν τις συνδεδεμένες με αυτό γραμμές προσαγωγής (feeder-lines).

2. Τροπολογίες του Ευρωπαϊκού Κοινοβουλίου που περιέλαβε η Επιτροπή αλλά δεν ενέκρινε το Συμβούλιο

- Η τροπολογία αριθ. 6 που αποβλέπει στη δημιουργία φορέων χωριστών από τις σιδηροδρομικές επιχειρήσεις για τη διαχείριση των υποδομών, την οποία περιέλαβε η Επιτροπή, δεν ενσωματώθηκε στην κοινή θέση· το Συμβούλιο περιορίστηκε στο να αναθέσει τις βασικές λειτουργίες σε φορείς διάφορους των σιδηροδρομικών επιχειρήσεων, δίχως ωστόσο να απαιτεί αυστηρό θεσμικό διαχωρισμό μεταξύ διαχειριστή υποδομής και σιδηροδρομικής επιχείρησης.

- Η τροπολογία αριθ. 7 δεν ενσωματώθηκε στην κοινή θέση για λόγους ανάλογους προς τους αναφερόμενους για την τροπολογία αριθ. 6· το Συμβούλιο προτίμησε να διατηρηθεί ως έχει το άρθρο 6 παράγραφος 2 της οδηγίας 91/440/ΕΟΚ.

3. Τροπολογίες του Ευρωπαϊκού Κοινοβουλίου που δεν ενέκριναν ούτε η Επιτροπή ούτε το Συμβούλιο

Το Συμβούλιο δεν περιέλαβε στην κοινή του θέση τις ακόλουθες τροπολογίες του Ευρωπαϊκού Κοινοβουλίου, που δεν περιέλαβε ούτε η Επιτροπή:

- η τροπολογία αριθ. 3 δεν περιελήφθη διότι η κοινή θέση (άρθρο 7, παράγραφοι 2 και 5) περιέχει νέα κριτήρια όσον αφορά την κατανομή ικανοτήτων στον τομέα της ασφάλειας· τα νέα αυτά κριτήρια εξηγούνται στην αιτιολογική σκέψη 3 της κοινής θέσης,

- η τροπολογία αριθ. 4 δεν περιελήφθη τυπικά διότι το Συμβούλιο έκρινε προτιμότερο να διαγράψει το άρθρο 1 της οδηγίας 91/440/ΕΟΚ. Επί της ουσίας, η ανάθεση βασικών λειτουργιών σε ανεξάρτητο φορέα έχει λεπτότερες αποχρώσεις στην κοινή θέση (άρθρα 6 και 7 και παράρτημα ΙΙ) απ' ό,τι στην πρόταση της Επιτροπής (άρθρο 1) και άρα περιλαμβάνει εν μέρει την ιδέα που εκφράζει αυτή η τροπολογία του Κοινοβουλίου.

(1) EE C 321 της 20.10.1998, σ. 6.

(2) EE C 175 της 21.6.1999, σ. 115.

(3) EE C 209 της 22.7.1999, σ. 22.

(4) EE C 57 της 29.2.2000, σ. 40.

(5) Δεν έχει ακόμα δημοσιευθεί στην Επίσημη Εφημερίδα.